Fietsryer gered ná ongeluk | Netwerk24
Fietsryer gered ná ongeluk
Deur Esmé Erasmus @erasmusesme 03 Maart 2021 06:34
Marile van Niekerk, voorheen 'n ER24-paramedikus, het die beseerde fietsryer gestabiliseer en regop gehou terwyl hulle op die ambulans gewag het.
'n Fietsryer van Bloubergstrand het moontlik sy lewe te danke aan die sameloop van omstandighede toe hy tydens 'n oefenrit op die Bloemendal-wynlandgoed geval het.
Maurizio de Pol (59) van West Beach het verlede Maandagoggend op 'n bruggie op die fietsroete beheer oor sy fiets verloor en bo-oor die handvatsels geval en op 'n klip te lande gekom.
Hy het drie ribbes gebreek en ander sny- en skraapwonde opgedoen.
Hy het asemhalingsprobleme ondervind nadat sy regterlong deurboor is en vog rondom sy ribbes opgebou het, wat daartoe gelei het dat die long gedeeltelik platgeval het.
Hy is heel toevallig gevind deur twee vroue wat ook daar op 'n makliker fietsroete gery het – van wie een 'n opgeleide ER24-paramedikus.
Volgens Marile van Niekerk (34) het sy en haar vriendin, Kate Shannon van Wyk (35), van Durbanville net ná 08:00 daar fietsgery.
"Ons het die gewone groen roete gery en toe ons teen die tweede bult opry, het ek vir Kate gewys in die rigting van die swart roete en vir haar gesê eendag as ons goeie fietsryers is, moet ons dié roete probeer.
"Sy het toe in die rigting gekyk waarna ek gewys het en gesien daar lê iemand in die veld. Ons het die onderkant van die swart roete gevolg tot by die beseerde man.
"Ons het hom gekry waar hy langs sy fiets gelê het – met bloed, snymerke en afgeskaafde vel aan albei sy arms," sê sy.
Sy regterskouer was geswel en erg gekneus en daar was 'n groot knop aan sy regtersy.
Volgens Van Niekerk, wat drie jaar as ER24-paramedikus by die Mediclinic Louis Leipoldt gewerk het, het die beseerde man sy bewussyn verloor.
Hulle het sy foon en beursie gesoek en kon só sy identiteit bevestig.
"Nog 'n fietsryer het toe daar verbygekom en ons kom help. Ek het intussen die ontvangs by Bloemendal gebel en ook ER24 vir 'n ambulans.
"Ons kon ook sy vrou bel, wat ook op Bloemendal fietsgery het, maar net op 'n ander roete," sê sy.
Nadat sy hom gestabiliseer het, het hulle daarin geslaag om hom na 'n paadjie te neem waar die ambulans hom sou oplaai.
"Hy het verskriklike pyn verduur en gesukkel om asem te haal en kon nie plat lê nie. Sy vrou het intussen ook daar opgedaag en ons het vir die ambulans gewag."
Hy is na die Mediclinic Durbanville geneem waar hy dae lank in die hoësorgeenheid versorg is.
Hy is verlede Donderdag ontslaan.
"Ek is net so dankbaar dat ek vir Kate by my gehad het, wat hom raakgesien het en dat sy en die ander fietsryer my kon help," sê sy.
De Pol het die vroue bedank vir alles wat hulle vir hom gedoen het en gesê hy was werklik geseënd met hul sorg.
"As dit ook nie was vir Kate wat my raakgesien het nie, kon ek wie weet hoe lank daar gelê het, en met 'n platgevalde long kon dit sleg uitgedraai het," het hy gesê.